Over 200 ældre borgere i Aalborg Kommune er inden for det seneste år blevet helt selvhjulpne i egne hjem igennem projektet "Hjælp før Pleje".

Kommunens fysioterapeuter har tjekket den praktiske og personlige hjælp til 575 ældre borgere. Og ved hjælp af mere genoptræning og flere hjælpemidler, er foreløbig 229 ældre borgere blevet i stand til at klare sig uden offentlig plejehjælp. Det oplyser DR Nordjylland. Ældre- og Handicapforvaltningen i Aalborg Kommune betragter projektet som en succes. Og selv om kommunens mål er at spare penge, er Ældre Sagen i Aalborg også tilfreds, da det giver de ældre en bedre tilværelse at kunne klare sig selv.